བྱིས་པ་ཆུང་ཆུང་ཚོར་ཨེ་ཛི་སྔོན་འགོག་གི་ཤེས་བྱ་ཇི་ལྟར་དྲིལ་བསྒྲག་བྱ་དགོས་

ང་ཚོ་བོད་ཀྱི་ཡུལ་དུ་ཕྲུ་གུར་སློབ་སྔུན་གྱི་སློབ་གསོ་དེ་ཙམ་འཐུས་ཚང་མིན་ལ།ལྷག་པར་ཏུ་འཕྲོད་བསྟེན་སྐོར་གྱི་སློབ་གསོ་དེ་ལས་ཀྱང་ཉུང་ཉུང་ཡིན། འོ་ན། ཕྲུ་གུའི་བདེ་ཐང་གི་ཆེད་དུ་ཨེ་ཛི་དང་འབྲེལ་བའི་སློབ་གསོ་གཏོང་དགོས་ཚེ།ཇི་ལྟར་གཏོང་དགོས་ཞེ་ན།སློབ་གསོའི་ཐབས་ལམ་གསུམ་པོ་སྟེ་ཁྱིམ་ཚང་གི་སློབ་གསོ་དང་སློབ་གྲྭའི་སློབ་གསོ།སྤྱི་ཚོགས་ཀྱི་སློབ་གསོ་བཅས་སོ་སོའི་གོ་རིམ་གང་ནས་ཀྱང་འཐུས་ཤོར་ཏུ་འགྲོ་རུ་འཇུག་མི་རུང་སྟེ།
དང་པོ། ཁྱིམ་ཚང་གི་སློབ་གསོ།
༡ མངལ་སློབ།སྤྱིར་བོད་ཀྱི་རིག་གནས་སུ་ཆུ་སོགས་གཤེར་གཟུགས་ལ་གོ་བརྡ་སྤྲོད་ཐུབ་པའི་བཤད་སྲོལ་མང་པོ་ཡོད་ལ།ཕྲུ་གུ་ལུས་སུ་ཆགས་པ་ནས་རྣམ་ཤེས་འཁོར་ཡོད་པས་སྐད་ཆ་ཅི་བཤད་ཀྱང་གོ་བརྡ་སྤྲོད་ནུས་པར་མ་ཟད།ལྷག་པར་ཏུ་མངལ་གནས་ཀྱི་ཕྲུ་གུར་ཟླ་བ་བཞི་པ་ནས་བཟུང་རྣ་བས་ཐོས་པའི་ནུས་པ་ཡོད་པས།བྱིས་པས་ཐོས་ས་ནས་འཁྲིག་ཚིག་སོགས་མི་སྨོས་པ་གལ་ཆེ་བར་བཤད་ལ།ཕ་མ་གཉིས་པོས་ལུས་འབྲེལ་བྱས་པའང་ཕྲུ་གུས་ཧ་གོ་བར་བཤད་མཁན་ཡོད་པར་མ་ཟད།ཨ་མའི་སེམས་ལ་ཤར་ཚད་ཕྲུ་གུས་རྟོགས་ནུས་པར་བཤད་མཁན་འདུག་རུང་།དེ་བདེན་མིན་མི་ཤེས་ཀྱང་།སྐད་ཆ་བཤད་པ་ནི་ ཐོས་ངེས་པར་ཚན་རིག་གིས་འགྲེལ་བཤད་གནང་འདུག་པས་ཕ་མ་གཉིས་པོར་རང་གི་གཏམ་སྤྱོད་ལ་སེམས་ཆུང་བྱ་བའི་འདུ་ཤེས་ཆགས་པ་གལ་ཆེ་བར་སྙམ།
༢ ནེའུ་སློབ།ཕྲུ་གུ་ཆུང་ཆུང་མལ་དུ་ཡོད་སྐབས་ནི་རྣ་བས་ཐོས་པ་ཙམ་གྱིས་མ་ཚད་མིག་གིས་ཀྱང་མཐོང་ཐུབ་པའི་ནུས་པ་ལྡན་པས་ཁོང་ཚོས་ཁ་གྲགས་མི་ཤེས་རུང་།ཕ་མ་གཉིས་པོའི་གཏམ་སྤྱོད་ཀྱི་སྟེང་ནས་ཡོད་ཚད་ལད་མོ་ཡིས་སློབ་བཞིན་ཡོད་ཕྱིན། ཕྲུ་གུ་ཆུང་ཆུང་གི་སྔུན་ནས་གཏམ་སྤྱོད་ལ་དོགས་ཟོན་བྱ་དགོས་པར་མ་ཚད།ཕྲུ་གུར་མིག་དཔེ་ལེགས་པོ་སྟོན་པའི་སྤྱོད་པར་ཞུགས་ཅི་ཐུབ་བྱ་དགོས།
༣བྱིས་སློབ།ངག་ཐོག་ནས་བྱིས་པའི་ཁམས་དང་མོས་པ་དང་བསྟུན་ཏེ་ཨེ་ཛིའམ་ཨེ་ཛི་དང་འབྲེལ་བའི་ཤེས་བྱ་གླུ་དང་སྒྲུང་།གབ་ཚིགགཏམ་དཔེ་སོགས་བརྒྱུད་དེ་དྲིལ་སྒྲོག་བྱེད་པ་དང་།རྒད་པོ་རྒས་ན་རྒོད་རབས་དང་རྒན་མོ་རྒས་ན་ཡག་རབས་སོགས་བཤད་དུས་སྔར་ཆུང་ངུའི་དུས་ཁོང་ཚོས་ཇི་ལྟར་བྱས་ཏེ་ཨེ་འགོག་ལས་རིགས་ལ་བརྩོན་པ་བྱས་མྱོང་བའི་སྐོར་གྱི་སྐད་ཆ་བཤད་ནས་གཞོན་རབས་པར་བག་ཆགས་ལེགས་པོ་འཇོག་དགོས།
སྤྱོད་པའི་སྟེང་ནས་ཕྲུ་གུའི་སྔུན་ནས་འཛིང་རྩོད་མི་བྱེད་པ་དང་།དུད་ཆང་མི་སྤྱོད་པ།ལུས་འབྲེལ་མི་བྱེད་པ་གལ་ཆེ།གལ་ཏེ་ལུས་འབྲེལ་སོགས་བྱས་པ་ཕྲུ་གུས་མཐོང་ཐོས་བྱུང་བ་ཡིན་ན།ཕྲུ་གུའི་ན་ཚོད་དང་བསྟུན་ཏེ་ཕྲུ་གུར་དེ་ནི་མ་རབས་དང་ཐ་ཤལ་གྱི་སྤྱོད་པ་ཞིག་ཡིན་རབས་སོགས་བཤད་ནས་མགོ་བསྐོར་བ་མ་ཡིན་པ་དང་།དེ་ལེགས་པོ་དང་སློབ་སྦྱོང་བྱ་དགོས་པ་ཞིག་ཡིན་པའི་སྐད་ཆའང་མི་བཤད་པར་སློབ་གསོ་ཚད་ལ་རན་པ་ཞིག་བྱེད་རྒྱུ་གལ་ཆེ།
གཉིས་པ།  སློབ་གྲྭའི་སློབ་གསོ།
སྐྱེ་ཁམས་སློབ་ཁྲིད་སོགས་ཀྱི་སྐབས་སུ། དགེ་རྒན་ཚོས་འཛེམ་དོགས་དང་སྦ་གསང་མེད་པར་སློབ་མ་ཚོར་མིའི་ལུས་ཁམས་ཆགས་ཚུལ་དང་ཚུལ་མཐུན་གྱི་ཕོ་མོའི་ལུས་འབྲེལ་བྱེད་ཐབས།མཚན་མའི་གཙང་སྦྲ་བྱེད་ཐབས།ནམ་རྒྱུན་ལུས་ཁམས་དང་སེམས་ཁམས་ལ་བདག་གཅེས་བྱ་ཐབས།བུད་མེད་ཡིན་ན་ཟླ་མཚན་སོགས་ཀྱི་སྐབས་སེམས་ཆུང་དགོས་ཚུལ་སོགས་ཀྱི་སྐོར་སློབ་ཁྲིད་བྱ་རྒྱུ་གལ་ཆེ།གཞན་ཨེ་ཛི་དང་འབྲེལ་བའི་གཏམ་བཤད་འགྲན་བསྡུར་སྤེལ་བ་དང་ཨེ་ཛི་དང་འབྲེལ་བའི་རྩོམ་རིག་འགྲན་བསྡུར་སོགས་སྤེལ་བའང་ཐབས་ལམ་བཟང་པོ་ཞིག་ཡིན་ནོ།།
གསུམ་པ། སྤྱི་ཚོགས་ཀྱི་སློབ་གསོ།
ཨེ་འགོག་ཡིག་ཆ་འགྲེམ་སྤེལ་དང་། གསོ་སྦྱོང་འཛིན་གྲྭ་རྩྭ་འཛུགས་པ། ཨེ་ཛི་དང་འབྲེལ་བའི་རིག་རྩལ་དགོང་ཚོགས་སྤེལ་བ།ཆེད་ལས་མི་སྣ་གསོ་སྐྱོང་བཅས་བརྒྱུད་དེ་གཞོན་རབས་པའི་སྙན་ལམ་དུ་ཆུང་དུས་ནས་རང་ལུས་བདག་སྐྱོང་གི་བག་ཆགས་འཇོག་དགོས་ལ།འཕྲོད་བསྟེན་བདེ་ཐང་གི་ཤེས་བྱ་ཁོང་དུ་ཆུད་དུ་འཇུག་དགོས་པར་མ་ཚད།ན་གཞོན་དག་མཉམ་ཞུགས་བྱ་རུ་བཅུག་ནས་ཆུང་དུས་ནས་སྤྱི་ཕན་གྱི་ལས་ལ་ཞུགས་པར་སྐུལ་མ་གཏོང་རྒྱུ་དང་དེའི་གོ་སྐབས་བྱིན་པའང་སློབ་གསོ་ཤིན་ཏུ་གལ་ཆེན་ཞིག་ཡིན་ནོ།།